11.8.2023
FI
Euroopan unionin virallinen lehti
C 283/55 Torstai 16. helmikuuta 2023
12. muistuttaa tässä yhteydessä, että monivuotisen rahoituskehyksen väliarviointi voisi tehdä mahdolliseksi YMP:n talousarvion kasvattamisen ottaen huomioon inflaation vakava vaikutus tuotantopanoskustannuksiin ja maataloustuloihin; kannustaa EU:ta etsimään vaihtoehtoisia rahoituslähteitä YMP:n ulkopuolelta, kehittämään asianmukaisia toimenpiteitä lannoitteiden kohtuuhintaisuuden ja saatavuuden varmistamiseksi EU:ssa ja lieventämään lannoitevajeen taloudellisia vaikutuksia;
13. muistuttaa jäsenvaltioita mahdollisuudesta kehittää YMP-strategiasuunnitelmiensa puitteissa erityisiä ekojärjestelmiä, joilla edistetään orgaanista lannoittamista ja maaperän optimaalisten pH-tasojen kehittämistä, jotka edellyttävät vähemmän lannoitteiden käyttöä ja johtavat rajallisten toimitusten mahdollisimman tehokkaaseen käyttöön, tai alakohtaisia toimia muilla aloilla, joihin voi sisältyä toimenpiteitä, joilla muun muassa edistetään vaihtoehtojen kehittämistä kivennäislannoi­ tukselle, tuetaan yhteisiä ja yhteistyöhön perustuvia lähestymistapoja pulatilanteisiin sekä sovelletaan innovointia ja teknologiaa lannoitteiden käytön vähentämiseksi;
14. tunnustaa maatalouselintarvikeosuuskuntien roolin ja antaa niille erillistä tukea, koska niillä on logistiset, organisatoriset ja taloudelliset valmiudet edistää paikallisia lannoitteiden tuotantohankkeita sekä kotieläimistä saatavien että muihin kuin fossiilisiin polttoaineisiin pohjaavien lannoitteiden osalta;
15. kehottaa komissiota tukemaan jäsenvaltioita ratkaisujen löytämisessä YMP:n strategiasuunnitelmien tehokkaaseen käyttöön lannoitetilanteen käsittelemiseksi; kannustaa jäsenvaltioita tarkistamaan tarvittaessa YMP:n kansallisia strategiasuunnitelmiaan puutteiden korjaamiseksi, jotta voidaan optimoida ja vähentää lannoitteiden käyttöä ja ravinnehävikkiä, kannustaa kivennäislannoitteiden korvaamiseen ja täydentämiseen orgaanisista orgaanisista lähteistä peräisin olevilla ravinteilla sekä nopeuttamaan sopivia lannoitukseen liittyviä toimenpiteitä, jotta varmistetaan maaperän hedelmällisyys ja optimaaliset sadot estäen samalla hiilivuodot alueilla, joiden tuotantostandardit ovat heikommat; korostaa, että nämä tarkistukset olisi tehtävä oikea-aikaisesti edellyttäen, että tuotannon määrää ja laatua ei vähennetä eikä niitä pidetä YMP:n kansallisten strategiasuunnitelmien muutoksena, joka sallitaan vain kerran vuodessa; korostaa selkeitä hyötyjä, joita palkokasvit vuoroviljelyssä voivat tarjota lannoitustoimenpiteenä tässä yhteydessä, kun otetaan huomioon niiden kyky sitoa nitraatteja ja vähentää siten lannoitteiden tuotantopanosten tarvetta; kehottaa komissiota varmistamaan, että kaikki jäsenvaltiot antavat viljelijöilleen mahdollisuuden käyttää kerääjäkasveja YMP:n hyvän maatalous- ja ympäristökunnon puitteissa;
16. kannustaa jäsenvaltioita hyödyntämään täysimääräisesti hiljattain hyväksytyn asetuksen (EU) 2019/1009 tarjoamia mahdollisuuksia, sillä siinä tarkistettiin EU:n lannoitevalmisteiden asettamista saataville markkinoilla koskevia sääntöjä ja mahdollistettiin EU:n sisämarkkinoiden avaaminen orgaanisille ja biojätepohjaisille lannoitteille myöntämällä niille pääsy CE-merkintään;
17. kehottaa komissiota päivittämään karjanlannan määritelmää unionin lainsäädännössä tekemällä selvän eron käsitellyn ja käsittelemättömän lannan välillä, jotta niitä voidaan säännellä asianmukaisesti ja ottaen huomioon niiden erilaiset koostumukset ja pilaantumisen riskit;
18. kehottaa komissiota keräämään tieteellistä näyttöä fermentoidun lannan ja muiden käsiteltyjen orgaanisten ravintoaineiden vaikutuksista ilmastohyötyjen ja veteen kohdistuvan pilaantumisriskin kannalta; kehottaa komissiota hyödyntämään fermentoidun lannan ja muiden käsiteltyjen orgaanisten ravintoaineiden käytöstä ympäristölle koituvia hyötyjä, jos ne on tieteellisesti osoitettu, edistämällä niiden käyttöä ja mahdollisesti mukauttamalla lainsäädäntöä;
19. pitää valitettavana, että tiedonannolla ei helpoteta kemiallisten lannoitteiden orgaanisten vaihtoehtojen, kuten lannasta talteen otetun typen (RENURE), karjan lietelannan anaerobisessa mädätyksessä syntyvästä biojätteestä saatavan mädätteen ja minkä tahansa muun tehokkaan ja varmennetun välineen käyttöä, joita voidaan käyttää sekä maataloudessa että karjankasvatuksessa, ja kehottaa muuttamaan nitraattidirektiivin liitettä III tätä varten siten, että samalla noudatetaan edelleen tehokkuuden ja turvallisuuden periaatteita; kehottaa tällä välin nykyisen kriisin valossa tekemään väliaikaisen poikkeuksen, koska RENURE-tuotteilla ja mädätteellä voidaan korvata kemiallisia lannoitteita aiheuttamatta lisää päästöjä, typpihävikkiä tai lannantuotantoa; kehottaa komissiota ehdottamaan viipymättä ja viimeistään tulevassa integroidussa ravinnehuoltosuunnitelmassaan lainsäädäntötoimenpiteitä, joilla pannaan täytäntöön yhteisen tutkimuskeskuksen kehittämien kriteerien laillinen ja turvallinen soveltaminen, jotta RENUREa voidaan käyttää turvallisesti yli nitraattidirektiivissä nitraattiherkille alueille asetettujen kynnysarvojen;